《嘉泰二年岁在壬戌正月八日携家还里幕中诸友》
宋代·王正功

乳穴佳名久欣慕，兹游直与心期副。
今朝萧散七枝筇，衰迟未觉跻攀苦。
湘南悬想碧云横，桂岭遥瞻烟霭暮。
招提钟磬出幽深，村疃牛羊自来去。
忽闻流水响潺潺，渐睹岩扃隔烟雾。
山蹊蹑履乱崎嵚，翠壁题名杂新故。
乍暌朱墨略官箴，稍觉追随剧幽趣。
绝知官里少夷途，始信闲中无窘步。
人生如此信可乐，谁向康庄塞归路。
共醉生前有限杯，浇我胸中今与古。
早知富贵如浮云，三欢归田不能赋。

作者简介：（1133—1203）明州鄞县人，初名慎思，字有之。避孝宗讳改今名，易字承甫。王勋子。以父荫补将仕郎，授抚州宜黄县主簿。累官通判潮州。宁宗庆元末为广西提刑。善治狱，遇事敢为，廉洁守家法。性嗜学，多录未见之书，喜为诗。有《荆澧集》。